ค่ายรถยนต์ยักษ์ลุยเทขายเยนซื้อบาท
ธปท.แจงพบธุรกรรมบริษัทรถยนต์ญี่ปุ่นหวั่นเยนแข็งค่าเร่งแลกบาท
19 ส.ค. 2554

ธปท.แจงพบธุรกรรมบริษัทรถยนต์ญี่ปุ่นหวั่นเยนแข็งค่าเร่งแลกบาท
แหล่งข่าวจากสายตลาดการเงิน ธนาคารแห่งประเทศไทย (ธปท.) เปิดเผยว่า การแข็งค่าของเงินบาทในช่วงสัปดาห์ที่ผ่านมา เป็นผลมาจากมีบริษัทรถยนต์ของญี่ปุ่นในไทยแห่งหนึ่ง เทขายรายได้ที่เป็นเงินเยนนำมาแลกกับเงินบาทจำนวนมาก เนื่องจากเกรงว่าเงินเยนจะแข็งค่า ทำให้เงินบาทแข็งค่าตามไปด้วย 
“ไม่ได้เกิดจากบริษัทประกันภัยเทขายเงินเหรียญสหรัฐ เพื่อซื้อเงินเยนเก็บไว้” แหล่งข่าวเปิดเผย
ค่าเงินบาทวันที่ 22 มี.ค. ปิดตลาดที่ระดับ 30.21/24 บาทต่อเหรียญสหรัฐ แข็งค่าขึ้นต่อเนื่องตามค่าเงินในภูมิภาค
นายกอบศักดิ์ ภูตระกูล ผู้ช่วยผู้จัดการใหญ่ กิจการธนาคารต่างประเทศ ธนาคารกรุงเทพ กล่าวว่า แรงเทขายสินทรัพย์ของนักลงทุนญี่ปุ่นเพื่อนำเงินกลับไปฟื้นฟูประเทศจากเหตุภัยพิบัติธรรมชาติจะไม่ส่งผลต่อทิศทางดอกเบี้ยไทย 
เนื่องจากปัจจุบันกลุ่มประเทศผู้นำทางอุตสาหกรรม 7 ชาติ (จี7) ได้เข้าแทรกแซงค่าเงินเยนจนอ่อนตัวกลับเข้าสู่ภาวะปกติแล้ว จึงคาดว่า ธปท. จะเร่งปรับขึ้นดอกเบี้ยนโยบายขึ้นไปที่ระดับ 3% ในครึ่งปีแรกเพื่อสกัดเงินเฟ้อ คาดว่าการประชุมคณะกรรมการนโยบายการเงิน (กนง.) วันที่ 20 เม.ย. จะขึ้นอีก 0.25% 
“ปัจจัยเสี่ยงที่แท้จริงของค่าเงินบาทในปีนี้ คือการอ่อนค่าของเงินดอลล่าร์สหรัฐ ซึ่งนับว่าอยู่ในระดับสูงสุดในรอบหลายเดือนและปัญหาวิกฤตหนี้สาธารณะในยุโรป ที่จะส่งผลให้ชาติตะวันตกยังคงใช้นโยบายดอกเบี้ยต่ำเพื่อกระตุ้นเศรษฐกิจต่อไป” นายกอบศักดิ์ กล่าว
นายธันว์ เหรียญสุวรรณ ผู้ช่วยผู้จัดการอาวุโส สายธุรกิจตลาดทุน ธนาคารไทยพาณิชย์ กล่าวว่า ในช่วงที่ญี่ปุ่นโดนสึนามิมีเงินทุนไหลออกจากไทยทันที แต่หลังจากที่ความกังวลของนักลงทุนเริ่มคลี่คลายลง ขณะนี้เงินทุนก็เริ่มไหลเข้ากลับมาอีกครั้ง สำหรับทิศทางดอกเบี้ยจะยังอยู่ในช่วงขาขึ้นต่อเนื่อง เพราะธปท.น่าจะให้ความสำคัญกับปัญหาเงินเฟ้อมากกว่าปัญหาเงินทุนไหลเข้า” นายธันว์ กล่าว
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุนแอสเซท พลัส กล่าวว่า ปีนี้จะมีเงินทุนไหลกลับเข้าประเทศมากขึ้น โดยส่วนหนึ่งจะมาจากกองทุนพันธบัตรเกาหลี แม้ว่าในระยะ 3-6 เดือนต่อจากนี้เงินทุนญี่ปุ่นจะไหลออก แต่ช่วงปลายปีเงินทุนญี่ปุ่นจะไหลกลับเข้ามาลงทุนมากขึ้น